
«Història de l'amor». Direcció i dramatúrgia: Àlex Serrano i Pau Palacios. Dramaturg: Clara Serra. Ajudant de direcció i dramatúrgia: Cristina Cubells. Performer: Anna Pérez Moya. Veu en off: Simone Milsdochter. Escenografia: Max Glaenzel. Ajudant d’escenografia: Sara Leme. Objectes: Celina Chavat. Disseny de la il·luminació: Víctor Longás. Vestuari: Joan Ros. Música: Roger Costa. Moviment: Anna Pérez Moya. Programació de vídeo: David Muñiz. Vídeos: Boris Ramírez. Coordinació de producció: Barbara Bloin. Producció executiva: Paula S. Viteri. Management: Art Republic. Agraïments: Andrea Martínez, Janto, Lluís Fusté, Nau Ivanow, Manus Nijhoff, Àlex Tentor. Una producció d’Agrupación Señor Serrano, GREC Festival de Barcelona, CSS Teatro stabile di innovazione del Friuli Venezia Giulia, TPE - Teatro Piemonte Europa / Festival delle Colline Torinesi, Teatro Nazionale di Genova, La Piccionaia s.c.s., Grand Theatre Groningen, Departament de Cultura de la Generalitat. Amb el suport de: Teatro Calderón Valladolid / Meet You, Nave 10 / Matadero, Teatre Principal d’Inca, Teatre Lliure, Fabra i Coats: Fàbrica de creació de Barcelona, Culture Moves Europe (European Union i Goethe-Institut). Festival Grec 2025. Teatre Lliure Gràcia, Barcelona. Del 18 al 20 de juliol 2025.

_______________________________________________________________
Paraules, paraules, paraules (i només paraules) 


Es pot escriure una història de l'amor? Imagino que amb temps i un munt de folis, ben segur que algun lletraferit podria intentar-ho, i fins i tot assolir-ho. De tota manera, i malgrat el títol, els Señor Serrano no pretén fer una història sinó una breu, brevíssima, aproximació a moments històrics que donen peu a l'amor. Quatre postals que evoquen amb moltes paraules i algunes fotografies les relacions més o menys amoroses, des dels cavernícoles fins a la Barcelona actual.


Quatre històries sense massa interès —a les que salven els apunts humorístics, perquè les coses no són mai com semblen— i que s’insereixen en un relat força més ambiciós, més interessant i superbament interpretat per Anna Pérez Moya que arrenca amb un llarg primer pla en directe d’un rostre que sospira, somriu, gaudeix, trontolla i plora.


Aquest relat és un viatge poètic amb pentinades surrealistes per espais dinàmics a la recerca de l’amor que es clou amb la impressionant presència d’una mena de tòtem daurat. Una bella imatge en una proposta amb elements fútils, com els petons de cinema, i en general poc relligada i reeixida.

Santi Fondevila, Ara, 20 juliol 2025

Amor sense article, l’encert dels Serrano


Els primers set minuts d’un primer pla ja descriu perfectament com serà el viatge d’Història de l’amor; de fet com una història d’amor qualsevol infestada d’endorfines al principi, i amb un dolor profund quasi paralitzant al final. En realitat, és només un capítol d’un llibre que desconeix la durada de cada relació, i també el nombre d’episodis. Cadascú identifica la vida amb el seu temps vital, però és evident que aquesta realitat depassa per totes bandes la mirada individualista.

Anna Pérez Moya és l’actriu que confessarà sentir-se amb necessitat d’estimar i de ser corresposta. D’entre bosses de deixalles (les engrunes d’un són els tresors dels altres) manté el seu viatge d’El Dorado. L’amor etern és tan inaccessible com la ciutat feta d’or dins de la selva amazònica. Azkona&Toloza també van abordar el contrast de la humanitat i la Natura a Teatro Amazonas que podria funcionar com a díptic d’aquest treball.


Els Serrano, liderat per Pau Palacios i Àlex Serrano tenen l’encert de titular l’espectacle sense posar-hi un article. Si haguessin posat, a “Història”, un article definit (el, la els, les) semblaria pretensiós, com si fos un tractat enciclopèdic sobre l’amor escena. Si l’haguessin posat indefinit (un, una) s’hauria de limitar a un episodi concret, que no permetria gaires analogies.

Ara, no els costa construir situacions antagòniques (de l’amor lliure, a l’amor més fix) i confluir en un globus màgic de desig d’amor correspost, amb un altre (tan divers com la peripècia disposi): De fons de pantalla, els petons es van encadenant entre persones, gèneres, i simis, fins i tot (recorrent a la filmografia clàssica). Les formes d’estimar i de ser de les parelles (si més no, socialment) van modificant-se, molt més ràpidament que l’evolució de la humanitat.


La companyia va guanyar un tracte internacional arran d’experimentar amb el seu cinema live, des dels elements més rudimentaris (Katastrophe) al pacte amb la intel·ligència artificial (Una illa). Però si la seva forma ha tingut èxit ha estat, sobretot, per la seva capacitat de trobar lligams dramatúrgics des de l’observació (Birdie), des de la investigació (A House in Asia) i, sovint, des de la sorpresa final (Brickman Brando Bubble Boom, The mountain). La dramatúrgia sovint jugava en un bitllar a tres bandes, en què la trama avançava a partir d’un tema, un fet real (que li donés caire de documental) i retalls d’una pel·lícula que aportés el toc de fuga màgic.


En els darrers espectacles, han anat descartant aquest model. Els honora tenir la necessitat d’explicar-se en una altra clau. Efectivament a Història de l’amor potser no han sabut trobar un final rodó que ho tanqui i el comiat es va accedint també per fases. Segurament, és el més honest veient els casos d’amors amb data de caducitat (emocional o vital). Probablement, ara no és tan contundent com la jugada de tiralínies del Barça de Pep Guardiola, però s’hi entreveu l’honestedat d’aprendre a pujar la pilota amb provatures diferents d’un Girona voluntariós. I sí, arriben a porteria i assoleixen la catarsi del gol, compartint els dubtes dramàtics amb l’audiència, amb menys pirotècnia, amb més humanitat, tancant un conte tràgic que dóna sentit a l’escampall de deixalles de l’escena.

Jordi Bordes, Recomana, 20 juliol 2025
L’amor fa pudor

Què és l’amor?, es pregunta la veu en off. Davant nostre, en una pantalla gegant, la performer Anna Pérez Moya ens ofereix la seva cara, la qual expressa molts dels sentiments amb què un ésser humà pot respondre a la pregunta: llàgrimes, enuig, somriures... La resposta podria haver estat científica, psicoanalítica, però és emotiva, diríem que poètica. La proposta és obra d’Agrupación Señor Serrano, una companyia que ens ha demostrat que les narratives teatrals contemporànies poden ser tan atractives com el millor documental, que no hi ha res que no es pugui explicar a través de la imatge en escena, des de la caça de Bin Laden fins a la passió occidental pels plàtans.


D’un temps ençà, però, la companyia d’Àlex Serrano, Pau Palacios i Bàrbara Bloin ha decidit ficar-se en jardins. És a dir, tirar amunt i plantejar-se les grans preguntes, cosa que ha suposat fer apostes estètiques més agosarades. A l’anterior espectacle (Una illa), per exemple, obria el meló de la intel·ligència artificial i què ens fa humans. I ara fa una recerca sobre el que és l’autèntic motor que ens fa seguir endavant: l’amor.


D’entrada, omplen l’escenari de bosses d’escombraries, cosa que ens fa pensar que la cosa no acabarà bé. Que la seva visió no és que sigui gaire optimista. I no ens equivoquem. Perquè de dins de la brossa només en sortirà brossa. Al seu voltant, Pérez Moya és l’únic referent que tenim. Per sobre seu, la veu en off ens introdueix diferents relats que, poc o molt, parlen de l’amor, sobretot de la indiferència entre els amors, de la desconnexió entre els enamorats.


En aquesta peça, els Serrano han abandonat una mica el teatre documental marca de la casa per escriure el que podria ser, traslladat a la literatura, una novel·la. A l’últim terç del muntatge, l’espectacle s’enlaira molt amunt gràcies a una successió magistral d’imatges que podrien resumir la seva tesi. Però no són suficients perquè el conjunt pugui comparar-se a autèntiques obres mestres com A House in Asia, Birdie i The Mountain. Fins i tot Una illa era molt més potent visualment.


El camí que ha agafat la companyia s’assembla molt al del Conde de Torrefiel. Les eines són diferents, però el punt d’arribada és més o menys el mateix. El problema d’Història de l’amor és que no ofereix una resposta clara a la pregunta inicial, que la presumpta tesi es queda en hipòtesi vacil·lant. Tampoc sabrem, de debò, quina és la seva història de l’amor. Tan sols intuirem que fa pudor.

 
El problema de l’obra és que no ofereix una resposta clara a la pregunta inicial, només una hipòtesi vacil·lant

Andreu Gomila, La Vanguardia, 22 juliol 2025

Amor particular


Dissabte em vaig dirigir al Teatre Lliure de Gràcia, després de dinar una paella deliciosa en un dels secrets més ben amagats del Poble Sec. Allà m’esperava el nou espectacle de l’Agrupación Señor Serrano: Història de l’amor. Els serranos no s’hi posen per poc. L’ambició és gran, i en escena trobem l’Anna Pérez Moya. Actriu molt carismàtica i expressiva, que a The Mountain ja ens va demostrar que connecta de meravella amb els mons i la filosofia de la companyia. La intèrpret sosté l’espectacle, literalment: sola en escena, posa el cos, la veu i la mirada, però també fa de tècnica i de performer.

La proposta és ambiciosa pel que fa al tema, i acaba funcionant com una successió de postals, moments històrics que il·lustren diversos episodis de la història de l’amor. Hi ha alguns elements que ja hem vist en les últimes produccions serranes: les petites plataformes giratòries i el mite d’El Dorado (Extinció), la combinació de persones reals amb la intel·ligència artificial (The Mountain), la narració en anglès com si estiguéssim veient un documental de la BBC (Birdie). De fet, la veu de la narradora és la mateixa: l’actriu holandesa Simone Milsdochter. “Per què estimem?”. “Per què busquem l’amor?”.


Aquest és el vuitè espectacle que l’Agrupación Señor Serrano estrena al festival Grec, poca broma. En aquest cas, compten amb la dramatúrgia de la filòsofa Clara Serra, especialista en feminisme i autora de l’assaig El sentido de consentir (Anagrama, 2024). El text acaba resultant l’element més feixuc de l’espectacle, per repetitiu i autocomplaent: les nombroses bosses de plàstic que configuren l’escenografia (disseny de Max Glaenzel) semblen amagar moltes coses, però ens quedem amb ganes de descobrir més objectes, més postals, més històries.

La imatge del supermercat i els brics de llet em perseguirà durant molt de temps, però no sé si per les raons adequades. El morphing entre escenes de pel·lícules s’ha convertit en un efecte banal, en els temps d’IA que vivim. I digueu-me boomer: trobo que el final del videoclip Black or white del Michael Jackson (rodat el 1991!) encara no s’ha superat. I han passat trenta-quatre anys, titis.


Història de l’amor queda com la promesa d’un bon espectacle, el punt de partida d’alguna cosa, el primer pas de quelcom. D’aquest muntatge em quedaré, sense cap mena de dubte, amb l’actuació de l’Anna Pérez Moya: darrere la lent d’augment esdevé una criatura d’un altre planeta. Aquells ullassos ens travessen a tots, com ho aconseguia la Tilda Swinton mirant directament a càmera a Orlando (Sally Potter, 1992). Una actriu en escena sempre s’ha de respectar. I aquí l’Anna s’hi deixa la pell i l’ànima. La Pérez Moya mereix un material més potent.

Oriol Puig Taulé, Núvol, 25 juliol 2025

